รัฐมนตรีว่าการกระทรวงการคลัง ระบุทิศทางการฟื้นเศรษฐกิจปี 2564 ต้องพึ่งพาเศรษฐกิจในประเทศเป็นหลัก เผยใกล้ได้ข้อสรุปมาตรการปล่อยสินเชื่อดอกเบี้ยต่ำหรือ Soft loan แก่ภาคธุรกิจ
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยถึงทิศทางการฟื้นเศรษฐกิจในปี 2564 ของรัฐบาล ว่า ที่ผ่านมาประเทศไทยจะมีรายได้จากภาคการท่องเที่ยวถึงร้อยละ 12 ของ GDP แต่สถานการณ์การแพร่ระบาดของโรคโควิด-19 ทั่วโลกยังไม่คลี่คลายคาดว่าในปี 2566-2567 การท่องเที่ยวจากต่างประเทศจะกลับมาฟื้นตัวอีกครั้ง ดังนั้นในปี 2564 ยังคงต้องพึ่งพาเศรษฐกิจในประเทศเป็นหลัก เพื่อฝ่าวิกฤตโควิด-19 ภาครัฐพร้อม ปรับปรุงประสิทธิภาพการจัดเก็บรายได้ของภาครัฐทั้งประเทศ รวมถึงโครงสร้างภาษี เป็นการเตรียมความพร้อมรองรับเศรษฐกิจฟื้นตัวหลังโควิด-19 พร้อมแนะนำให้ภาคธุรกิจ ปรับเปลี่ยนรูปแบบการดำเนินงานเน้นธุรกิจ BCG Economy โมเดล        นอกจากนี้ กระทรวงการคลังอยู่ระหว่างหารือกับธนาคารแห่งประเทศไทย หรือ ธปท. ถึง พ.ร.ก. Soft loan หรือ มาตรการสินเชื่อดอกเบี้ยต่ำ จากวงเงินคงเหลือ 300,000 ล้านบาท ซึ่งคาดว่าจะได้ข้อสรุปในเร็วนี้ เบื้องต้นจะมีปรับปรุงมาตรการดังกล่าวให้สามารถรองรับภาคธุรกิจขนาดใหญ่กว่ากลุ่ม SMEs เข้าถึงมาตรการ Soft loan จากวงเงินสินเชื่อสูงสุด 20 ล้านบาทต่อราย ขยายเป็นสูงสุด 500 ล้าบาทต่อราย อัตราดอกเบี้ยขั้นต่ำอยู่ที่ร้อยละ 2.0 หรือมากกว่า ซึ่งต้องตรากฎหมายออกมารองรับอีกครั้ง โดยจะเร่งรัดการหารือ ให้ทันเปิดสภาฯสมัยหน้าหรือประมาณภายใน 2 เดือนที่จะถึงนี้        รัฐมนตรีว่าการกระทรวงการคลัง ยังเปิดเผยถึงแนวคิดการดำเนินนโยบาย “โกดังเก็บหนี้” หรือ Warehousing เพื่อเป็นการพักหนี้ให้กับธุรกิจโดยให้ลูกหนี้โอนสินทรัพย์ค้ำประกันตัดหนี้ให้กับเจ้าหนี้ไปก่อน และมีสัญญาที่ลูกหนี้จะซื้อสินทรัพย์คืนได้ในเวลาที่ตกลงกันในราคาที่ไม่สูงเกินจริง และระหว่างนี้ หากลูกหนี้ยังต้องการใช้สินทรัพย์ดังกล่าวเพื่อทำธุรกิจต่อไปเบื้องต้น ธปท. ได้มีการหารือกับสถาบันการเงินไว้บ้างแล้ว